b'\n_START_ARTICLE_\nBajakai\n_START_SECTION_\nIstorija\n_START_PARAGRAPH_\nJakai istoriniuose metra\xc5\xa1\xc4\x8diuose pasirod\xc4\x97 tik XVII a. Portugalai j\xc5\xb3 neskyr\xc4\x97 nuo j\xc5\xb3 pietini\xc5\xb3 kaimyn\xc5\xb3 imbangala, ir kartu vadino d\xc5\xbeagais. \xc5\xa0ie d\xc5\xbeagai, palyginti su j\xc5\xb3 vakariniais kaimynais bakongais ir mbundu, pasi\xc5\xbeym\xc4\x97jo laukiniu gyvenimo b\xc5\xabdu. Manoma, kad jakai, kaip grei\xc4\x8diausiai ir tuometiniai pietiniai kaimynai imbangala bei \xc4\x8dokviai, kilo i\xc5\xa1 Lundos karalyst\xc4\x97s toliau rytuose. I\xc5\xa1 \xc4\x8dia jie atsine\xc5\xa1\xc4\x97 daug tradicij\xc5\xb3. Jakai tapo vienu i\xc5\xa1 pagrindiniu Kongo imperijos prie\xc5\xa1\xc5\xb3, siaub\xc4\x99 \xc5\xa1ios imperijos teritorijas._NEWLINE_Apie 1620\xc2\xa0m. imbangalams \xc4\xafk\xc5\xabrus Kasand\xc5\xbe\xc4\x97s valstyb\xc4\x99 (dab. Angola), tai paskatino ir bajak\xc5\xb3 politin\xc4\x99 konsolidacij\xc4\x85. Bajak\xc5\xb3 valdovas, tradici\xc5\xa1kai kildinamas i\xc5\xa1 Lundos, buvo tituluojamas Kiamfu. Jam pakluso ir gretimos giminingos gentys, kaip, pvz., suku. \xc5\xa0i valstyb\xc4\x97 pama\xc5\xbeu civilizavosi ir atsisak\xc4\x97 barbari\xc5\xa1k\xc5\xb3 papro\xc4\x8di\xc5\xb3. Nuo XVIII a. bajak\xc5\xb3 teritorijos sudar\xc4\x97 vakariausias Lundos imperijos sritis._NEWLINE_1891\xc2\xa0m. dauguma bajak\xc5\xb3 sri\xc4\x8di\xc5\xb3 atiteko Kongo Laisvajai valstybei, o v\xc4\x97liau\xc2\xa0\xe2\x80\x93 Belgijos Kongui. Taip bajakai tapo viena i\xc5\xa1 daugelio KDR taut\xc5\xb3. Kadangi bajak\xc5\xb3 teritorijos t\xc4\x99siasi iki Kin\xc5\xa1asos, vystantis ekonomikai daug j\xc5\xb3 migravo \xc4\xaf sostin\xc4\x99. \xc5\xa0iuo metu jie sudaro didel\xc4\x99 dal\xc4\xaf (apie 25 procentus) sostin\xc4\x97s gyventoj\xc5\xb3.\n_START_SECTION_\nKult\xc5\xabra\n_START_PARAGRAPH_\nBajakai pasi\xc5\xbeymi ypa\xc4\x8d i\xc5\xa1vystytomis meno formomis. Jie gars\xc4\x97ja i\xc5\xa1moningomis skulpt\xc5\xabromis, kauk\xc4\x97mis, gamina medinius buities \xc4\xafrankius, b\xc5\xabgnus. Kauk\xc4\x97s naudojamos \xc4\xafvairiose ceremonijose, kaip apipjaustymas, iniciacija, vedybos, laidotuv\xc4\x97s ir pan. Kauk\xc4\x97s atlieka ne tik ritualin\xc4\x99 finkcij\xc4\x85, bet ir simbolin\xc4\x99: j\xc5\xb3 detal\xc4\x97s skirtos perduoti tam tikr\xc4\x85 \xc5\xbeini\xc4\x85.'